
11 Φεβρουαρίου 2025


Ημερίδα διαβούλευσης για τη διάσωση των παραδοσιακών ναυπηγείων της χώρας από το ΤΕΕ την Τετάρτη

Η διάσωση των καρνάγιων της χώρας, μέσα από συγκεκριμένες ενέργειες που θα διασφαλίζουν τη συνέχιση της λειτουργίας τους αποτελεί επείγουσα ανάγκη καθώς για το ΤΕΕ τα καρνάγια, οι ταρσανάδες, οι καραβομαραγκοί και τα παραδοσιακά ξύλινα σκάφη είναι απαραίτητο να διασωθούν από τις πιέσεις των εξελίξεων, ως συστατικό στοιχείο της ελληνικής ταυτότητας, των στρατηγικών στόχων της χώρας και της ναυπηγικής τέχνης.

Για τον σκοπό αυτό, το ΤΕΕ διοργανώνει ημερίδα διαβούλευσης για τη διάσωση των παραδοσιακών ναυπηγείων της χώρας, σε συνεργασία με τον Σύλλογο Διπλωματούχων Ναυπηγών Μηχανικών Ελλάδας και τον Πανελλήνιο Σύλλογο Ναυπηγείων – Ταρσανάδων (ΠΑ.Σ.ΝΑ.ΤΑ) την Τετάρτη 12 Φεβρουαρίου 2025 και ώρα 14.00 – 16.00 στην Αίθουσα Εκδηλώσεων του Τεχνικού Επιμελητηρίου Ελλάδας (Νίκης 4, 1ος όροφος). Στόχος της ημερίδας είναι να συζητηθούν τα επείγοντα ζητήματα και να διαμορφωθεί συναντίληψη των εμπλεκόμενων φορέων για το ζήτημα.

Επιδίωξη είναι αφενός να υπάρξουν ρυθμίσεις με την Κτηματική Υπηρεσία του Δημοσίου, τα Δημοτικά και Λιμενικά Ταμεία για βιώσιμες μακροχρόνιες παραχωρήσεις και σε εύλογες τιμές, καθώς η ναυπηγοεπισκευαστική βιομηχανία αποτελεί θεμέλιο της ναυτιλίας, του τουρισμού, της αλιείας και είναι απαραίτητη για την ολοκλήρωση των λιμενικών υποδομών, έχοντας εθνική σημασία, ενώ το ενδιαφέρον των πολιτών και της πολιτείας για τα ξύλινα παραδοσιακά σκάφη πρέπει να εξακολουθήσει να υφίσταται. Αφετέρου, η κατάλληλη χωροθέτηση να διασφαλίσει τη συνέχιση της λειτουργίας τους χωρίς να διαταράσσεται η κοινή χρήση που ορίζεται από τις γραμμές αιγιαλού-παραλίας.

Το ΤΕΕ στο πλαίσιο του θεσμικού του ρόλου ως τεχνικού συμβούλου της Πολιτείας και με βάση απόφαση της Διοικούσας Επιτροπής του, ανέλαβε το προηγούμενο διάστημα την πρωτοβουλία και διοργάνωσε σχετικά συναντήσεις εργασίας με τους εκπροσώπους των συναρμοδίων Υπουργείων, Υπ. Ναυτιλίας και Νησιωτικής Πολιτικής, Υπ. Εθνικής Οικονομίας και Οικονομικών και Υπ. Ανάπτυξης, με τους ενδιαφερόμενους φορείς. Η συζήτηση που ακολούθησε κατέληξε σε κοινά σημεία επί των αιτημάτων που έθεσαν οι Σύλλογοι Δ.Ν.Μ.Ε. και ΠΑ.Σ.ΝΑ.ΤΑ. Στόχος του ΤΕΕ είναι η δημόσια αυτή συζήτηση να συμβάλει στην επίλυση των προβλημάτων για τη διάσωση των καρνάγιων, τομέα στρατηγικής σημασίας για τη ναυτοσύνη, τη νησιωτικότητα και την ανάπτυξη.

ΠΡΟΓΡΑΜΜΑ της Ημερίδας 
· Χαιρετισμός 
Πρόεδρος ΤΕΕ, κ. Γιώργος Στασινός
· Εισαγωγή  
Α’ Αντιπρόεδρος ΔΕ ΤΕΕ, Ομότ. Καθηγ. ΕΜΠ κ. Αντωνία Μοροπούλου 
· Ομιλίες 
Υπουργός Ναυτιλίας και Νησιωτικής Πολιτικής, κ. Χρήστος Στυλιανίδης 
Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης*
Υπουργός Ανάπτυξης, κ. Παναγιώτης Θεοδωρικάκος
Γενικός Γραμματέας Ναυτιλίας και Λιμένων, κ. Ευάγγελος Κυριαζόπουλος
Γενικός Γραμματέας Δημόσιας Περιουσίας, κ. Αθανάσιος Τσιούρας
Γενικός Γραμματέας Πολιτισμού, κ. Γεώργιος Διδασκάλου
Υποναύαρχος ΛΣ, Διευθυντής Κλάδου Ελέγχου Πλοίων του Αρχηγείου Λιμενικού Σώματος - Ελληνικής Ακτοφυλακής, κ. Ζαφείριος Ροκίδης 
Καθηγητής ΕΜΠ - Σχολή Ναυπηγών Μηχανολόγων Μηχανικών, κ. Γρηγόρης Γρηγορόπουλος 
· Θέσεις 
Πρόεδρος Πανελληνίου Συλλόγου Ναυπηγείων-Ταρσανάδων, κ. Βασίλης Βασιλειάδης
Πρόεδρος Συλλόγου Διπλωματούχων Ναυπηγών Μηχανικών Ελλάδας, κ. Δημήτριος Παππάς
Αντιπρόεδρος Ένωσης Λιμένων Ελλάδας (ΕΛΙΜΕ), Β’ Αντιπρόεδρος ΔΕ ΤΕΕ, κ. Παναγιώτης Τσώνης
· Παρεμβάσεις 
Από τους προσκεκλημένους Δημάρχους, Προέδρους Δημοτικών Λιμενικών Ταμείων, Οργανισμούς Λιμένων κ.α.
Συζήτηση με τους παριστάμενους 
Συμπεράσματα 

*έχει προσκληθεί 

